C 184/74
SK
Úradný vestník Európskej únie
25.5.2023
3.5.
EHSV súhlasí s Európskou komisiou, že na to, aby každý mohol žiť, prosperovať a existovať bez ohľadu na rozdiely, je potrebné posilniť postavenie existujúcich subjektov pre rovnaké zaobchádzanie, aby mohli naplno využiť svoj potenciál a aby boli lepšie pripravené predchádzať diskriminácii a pomáhať obetiam diskriminácie. 3.6.
EHSV sa domnieva, že podpora subjektov pre rovnaké zaobchádzanie má zásadný význam pre zabezpečenie základných práv všetkých občanov EÚ.
Aktívnou podporou subjektov pre rovnaké zaobchádzanie zabezpečuje EÚ podporu všetkých občanov EÚ, ktorí sú diskriminovaní, a zabezpečuje ich právo na podporu a zastúpenie. 3.7.
EHSV pripomína bod 2.10 stanoviska na tému Zlepšenie rovnosti v EÚ (12), ktorom vyjadruje svoje presvedčenie, „že presadzovanie rovnosti a ochrana základných práv sa musia začleniť do širšej sociálnej vízie, kde sa znásobujú a posilňujú nástroje, pomocou ktorých členské štáty a európske inštitúcie poskytujú podporu jednotlivcom a verejným a súkromným subjektom“. 3.8.
V tejto oblasti sú potrebné opatrenia na úrovni EÚ, ktoré sú v súlade so zásadami subsidiarity a proporcionality a s ostatnými politikami Únie.
Európska komisia vyhlásila, že táto iniciatíva reviduje už existujúce právne predpisy s cieľom zvýšiť ich účinnosť, stanoviť minimálne normy a zapojiť sociálnych partnerov a občiansku spoločnosť.
4.
Konkrétne pripomienky 4.1.
Posilnenie právomocí subjektov pre rovnaké zaobchádzanie 4.1.1.
Vzhľadom na dlhotrvajúcu patovú situáciu v súvislosti s takzvanou horizontálnou smernicou a na základe prístupu zameraného na obete, v rámci ktorého prieťahy v súdnom konaní znamenajú odopieranie spravodlivosti, sa EHSV domnieva, že ak by sa náležite nezohľadnili prierezové a viacnásobné formy diskriminácie, bola by to premárnená príležitosť.
Niektoré formy diskriminácie nemožno riešiť skúmaním individuálnych diskriminačných dôvodov a vyžadujú si prierezový prístup.
4.1.2.
Hoci sa v mnohých existujúcich smerniciach vyžaduje, aby členské štáty zriadili vnútroštátne subjekty pre rovnaké zaobchádzanie, súčasné pravidlá EÚ ponechávajú široký priestor na voľné uváženie, pokiaľ ide o vytvorenie a fungovanie, a medzi subjektmi pre rovnaké zaobchádzanie existujú značné rozdiely, pokiaľ ide o právomoci, nezávislosť, zdroje, prístupnosť a účinnosť.
Cieľom novej iniciatívy, ktorou sa zavádzajú minimálne normy pre subjekty pre rovnaké zaobchádzanie, je prispieť k úsiliu Európskej komisie priblížiť sa k Únii rovnosti a posilniť účinnosť právnych predpisov EÚ o nediskriminácii.
4.1.3.
Návrh Európskej komisie rozšíriť mandát subjektov pre rovnaké zaobchádzanie na smernicu Rady 79/7/EHS, aby uvedené subjekty mohli poskytovať ochranu pred diskrimináciou na základe pohlavia v oblasti štátneho sociálneho zabezpečenia, nesmie mať vplyv na úlohu a právomoci sociálnych partnerov a mal by slúžiť na posilnenie a podporu ich činnosti.
4.1.4.
EHSV uznáva ústrednú úlohu a podporuje zavedenie navrhovanej právnej požiadavky pre subjekty pre rovnaké zaobchádzanie, aby boli nezávislé od vonkajšieho vplyvu a aby mali zabezpečené dostatočné udržateľné ľudské, odborné, technické a finančné zdroje.
4.1.5.
EHSV víta navrhované silné záruky nezávislosti subjektov pre rovnaké zaobchádzanie, ktoré majú zásadný význam pre ich schopnosť poskytovať dostatočnú podporu občanom.
4.1.6.
EHSV zdôrazňuje, že je mimoriadne dôležité zaručiť dostupnosť a primeranosť ľudských, technických a finančných zdrojov poskytovaných subjektom pre rovnaké zaobchádzanie.
Zdroje sú predpokladom nezávislosti subjektov pre rovnaké zaobchádzanie, ako aj ich schopnosti účinne chrániť obete a predchádzať diskriminácii.
4.1.7.
Súčasťou návrhu Európskej komisie je požiadavka, aby verejné inštitúcie včas konzultovali so subjektmi pre rovnaké zaobchádzanie a zohľadnili ich odporúčania.
EHSV odporúča vyžadovať od členských štátov, aby podávali správy o tom, aké opatrenia prijali v súvislosti s odporúčaniami subjektov pre rovnaké zaobchádzanie, ako aj o výsledkoch týchto opatrení.
(12)
Pozri stanovisko EHSV na tému Zlepšenie rovnosti v EÚ (Ú. v.
EÚ C 75, 28.2.2023, s. 56).